Ruter erkjenner elbuss-problemer året rundt
Enkelte av elbussene i Oslo er ikke dimensjonert for hverken vintervær eller kjøring på ordinært sommerføre. Nå krever samferdselsbyråden i Oslo svar fra Ruter. Denne vinteren har kollektivselskapet Ruter, som kjører buss, trikk og T-bane på Østlandet, opplevd store problemer. Kalde temperaturer førte til fullstendig buss-kaos i hovedstaden i forrige uke. Mandag 8. januar ble 1000 bussavganger i Oslo innstilt etterfulgt av en dag med mer enn 200 innstilte bussavganger i Oslo og Akershus. Bussene hadde kort rekkevidde og var i tillegg iskalde. Frp-leder Sylvi Listhaug kalte busskaoset «en skandale» overfor VG. Arbeiderpartiet i Oslo krevde svar fra Høyre-byrådet om hvordan dette kunne skje.  Onsdag ble alle bussene i Oslo og Bærum innstilt i flere timer, og andre deler av kollektivtrafikken måtte også stanses, på grunn av snøen som har lavet ned i hovedstadsområdet. Det er likevel først denne vinteren at særlig elbussene til Ruter har opplevd store problemer, selv om kollektivselskapet har kjørt elbuss i seks år – siden 2018. Ruter-direktøren: – Bekymret for problemene Hovedårsaken til Ruter-problemene er to spesifikke kontrakter. Busskontraktene gjelder i Oslo indre by og i Oslo nordøst – og begge er drevet av Unibuss, melder NRK. Ifølge Unibuss selv, er det busser levert fra to spesifikke underleverandører som har hatt problemer. – De bruker rett og slett mer strøm per kilometer enn det er lovet at de skal gjøre, sier Ruters administrerende direktør, Bernt Reitan Jenssen, til statskanalen. Ikke nok med at det er store problemer på vinterstid, men Ruters elbusser kan også slite resten av året. – Ruter er bekymret for at problemene er knyttet til bussene de har kjøpt, og kan vedvare også utover vinterføret, sier Reitan Jenssen. VG har vært i kontakt med Ruter for et intervju med Reitan Jenssen, men han har ikke vært tilgjengelig onsdag kveld. Kommunikasjonsavdelingen til kollektivselskapet har heller ikke svart ut VGs spørsmål onsdag kveld. Det er Oslo kommune som eier Ruter. Les mer om uværet som herjer i Oslo her! Samferdselsbyråden: – Forventer at Ruter ordner opp – Jeg har full forståelse for at folk reagerer når deler av kollektivtilbudet svikter, det er ingen tvil om at det er enkelte områder der Ruter og kommunen kan forbedre seg, sier samferdselsbyråd, Marit Kristine Vea (V), til VG. Hun forklarer, på lik linje som Ruter-direktøren, at problemene i hovedsak gjelder enkelte busser og busslinjer, hvor ladekapasiteten på elbussene er for dårlig og ikke etter ønskelig standard. – Jeg forventer at Ruter finner løsninger på dette, både på kort og lang sikt. Det er ikke et teknologivalg som har ført til at enkelte ruter har hatt problemer. Det er et busstypevalg, sier Vea. Onsdag var det også årets første møte i samferdselsutvalget i bystyret i Oslo – og der måtte Ruter redegjøre for busskaoset som har rådet i hovedstadsområdet denne vinteren. – Hvordan vil du som byråd for samferdsel gripe inn i denne saken? – Jeg går ikke inn i kontraktsmessige forhold mellom to privatrettslige aktører. Heller ikke inn i hvilke sanksjoner som er aktuelle, sier Vea. Ruter-direktør Reitan Jenssen mener problemene med bussene etter Ruters syn er brudd på kontrakten. De har ikke fått tilbudet de har bestilt, sier han. – Mange i hovedstaden og omegn benytter seg og er avhengig av Ruters tjenester hver eneste dag, fortjener ikke de bedre? – For byrådet er det en av våre viktigste prioriteringer med enkelt, tilgjengelig og et rimelig kollektivtilbud som fungerer, både for innbyggerne og besøkende. Så jeg vil forsikre meg om at Ruter og kommunen vil lære av dette, og sørge for et best mulig tilbud hele året, svarer samferdselsbyråden.
Elbussene i Oslo har problemer i vintervær, og nå viser det seg at enkelte av de også kan slite resten av året. Kollektivselskapet Ruter har hatt store problemer denne vinteren. Samferdselsbyråden i Oslo, Marit Kristine Vea, forventer at Ruter finner løsninger på kort og lang sikt, for å forbedre kollektivtilbudet.